b'\n_START_ARTICLE_\nSinagoga Lendava\n_START_SECTION_\nZgodovina\n_START_PARAGRAPH_\nNa slovenskem narodnostnem ozemlju sre\xc4\x8dujemo Jude od 12. stoletja naprej. V preteklosti srednjeve\xc5\xa1ke Evrope so Judje odigrali izjemno pomembno gospodarsko in kulturno vlogo, pripomogli so k njenemu napredku in sooblikovali njeno podobo. Sinagoga je (bila) versko, duhovno in kulturno sredi\xc5\xa1\xc4\x8de judovske skupnosti._NEWLINE_Prva sinagoga je v Lendavi delovala v 18. stoletju, objekt v sedanji obliki pa je bil kot verska zgradba zgrajena leta 1866 za potrebe takrat \xc5\xa1tevil\xc4\x8dnej\xc5\xa1e judovske skupnosti mesta Lendava._NEWLINE_Danes sinagoga slu\xc5\xbei kot kulturno-zgodovinski objekt, ki gostuje razstave in prireditve na temo judovske kulture. V stavbi je v sklopu galerije urejena stalna razstava z naslovom\xc2\xa0\xc2\xbbZgodovina dolnjelendavskih \xc5\xbdidov\xc2\xab.'